AlexejDobrolubov/national_council_slovak_2010 huggingface dataset:
12. schôdza NR SR - 14.deň - A. dopoludnia
Dátum: 2024-05-10
Poslanec: Jurík, Beáta (PS)
Druh vystúpenia: Vystúpenie s faktickou poznámkou

158. Ďakujem za slovo, pán predsedajúci, pani kolegyňa vy ste vo svojom prejave povedali, že nepovažujete za dôležité reagovať na návrh tento odvolací. No ja som si hovorila počas vášho prejavu to isté, ale potom som sa premohla, lebo, žiaľ, je tam veľa vecí, na ktoré sa dá a musí reagovať. A budem sa snažiť spraviť to so všetkou úctou a rešpektom, aký ku vám mám, pretože s vami aj tak trochu súcitím, že ste tam jediná žena v klube SNS. Ale tento prejav a teraz možno tak trochu použijem aj vaše slová, tento prejav nemohol byť písaný na Slovensku, on nemohol byť písaný ani len na tejto planéte Zem, ak viete, čo tým myslím, on nebol písaný ani umelou inteligenciou, toto je jednoznačne dielo a rozhodne nie umelecké, ani kultúrne, obyčajnej ľudskej, prirodzenej svojím spôsobom hlúposti a závisti. A prepáčte mi, že vám to takto hovorím, ale to sa ináč ani zhrnúť nedá. Vy ste hovorili neustále o nejakých 30 rokoch liberálnych vlád a ja by som sa teraz rada opýtala tuto kolegov a kolegýň zo SMER-u, že či sa považujú, alebo svoje tri vlády Roberta Fica, či považujú za liberálne vlády, ktoré tu ničili demokraciu, štát a všetko, čo vlastne bolo liberálom niekoľkokrát a stále neviem koľko, lebo ja som si na začiatku chcela robiť čiaročky, ale, žiaľ, bolo tých slov liberálny, liberál, liberalizmus tak veľa, že som si radšej robila teda poznámky. Viete, čo to slovo znamená, pani kolegyňa, tí liberáli, liberálny? Tolerancia, znášanlivosť, zhovievavosť, a to je presne to, čo vám chýba, nielen vo vašom prejave, ale tak vôbec v politike, ktorú robíte. A je smutné, že práve vďaka liberálnej demokracii toto môžete robiť, a že takúto nenávisť a hnev môžete šíriť na pôde parlamentu. Práve vďaka liberálnej demokracii... (Prerušenie vystúpenia časomerom.)
12. schôdza NR SR - 14.deň - A. dopoludnia
Dátum: 2024-05-10
Poslanec: Jurík, Beáta (PS)
Druh vystúpenia: Vystúpenie s faktickou poznámkou

114. Ďakujem za slovo a ďakujem aj tebe, Zora, za tvoj vysoko fundovaný a hlavne kultúrny príspevok do tejto diskusie. Ja si prepožičiam myšlienku od kolegu Fera Majerského z KDH, ktorý včera pri odvolávaní ministerky Dolinkovej povedal, že zdravotníctvo tu roky prežívalo napriek politikom. A myslím si, že toto isté platí pre kultúru. A síce, že tá kultúra tu prežívala roky rokúce napriek tomu, ako bola zanedbávaná a spomínala to teda aj Zora v tom jej príspevku, že ministerstvo kultúry v skutočnosti nikdy nebolo prioritným ministerstvom, ale skôr nejakou trafikou, alebo oblasťou, kde sa odkladali nejakí ľudia, politici, ktorých na iných miestach nechceli. No a dnes to vidíme opäť. A vidíme aj to, ako veľmi nebezpečné to je, a ako dôležitá je táto oblasť a že by sme z nej konečne mali spraviť prioritnú oblasť, pretože to nebezpečenstvo je reálne. A je to nebezpečné, ak sa tam dostane nominant, alebo nominantka strany, akou je SNS, a síce kráľov a kráľovien dezinfoscény. A je to obzvlášť nebezpečné, ak je to človek, osoba ako Martina Šimkovičová, takže aj preto tu dnes sedíme. A otázkou je, že toto sa deje dnes. No čo sa bude diať zajtra? Tá kultúra určite prežije. Prežije napriek, opäť, napriek politikom a političkám, ktorí sa ju snažia zničiť, no ja dúfam, že raz sa do kresla ministra, ministerky dostane človek, ktorý, vďaka ktorému bude tá kultúra žiť a nielen prežívať. A ja si to napríklad predstavujem tak, že by to mohla byť Zora Jaurová. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Jurík, Beáta (PS)
Druh vystúpenia: Vystúpenie s faktickou poznámkou

94. Oskar, ja ti ďakujem za tvoj vysokoodborný a fundovaný príspevok, v ktorom si opäť raz zhrnul všetky tie dôvody, nemálo dôvodov na to, prečo tu takto vo štvrtok večer viac-menej nedobrovoľne spolu sedíme. Ja sa však chcem vrátiť k jednému nedôvodu, resp. k ďalšej z tých, už si nepamätám, pán kolega Majerský mi možno pripomenie, 16 539 výhovoriek, myslím, to bolo, ktorá sa šírila po tom, čo kolegovia oznámili, že opozícia chce odvolávať ministerku Dolinkovú, a síce medikamentózna forma interrupcie. A ja by som tak veľmi rýchlo zhrnula genézu, ako sme sa vlastne dostali k tejto výhovorke. Ešte počas kampane pani ministerka sľubovala, že medikamentóznu formu interrupcie zavedie, ale však v kampani sa sľubuje a vieme, ako sa to potom plní. V novembri mala pani ministerka nejaké odborné nejasnosti, čo sa týka lehôt alebo doby, kedy sa vlastne táto medikamentózna interrupcia môže podávať, ja som jej vtedy doniesla osobne na ministerstvo zdravotníctva 150-stranové odporúčania od WHO, stačilo si ich prečítať a všetky tieto nejasnosti by boli veľmi rýchlo objasnené. Následne vo februári sa pani ministerka vyjadrila, že sa o tom ešte bude rozprávať so svojím straníckym šéfom a dnes novozvoleným prezidentom Petrom Pellegrinim a tiež ďalšími šéfmi koaličných strán. No, ja by som chcela pani ministerke povedať, že ona si nemusela ani vtedy, ani dnes pýtať povolenie od mužov, od mužov z koalície, pretože ona je ministerka a stačilo úplne, aby podpísala vyhlášku. To sa nestalo, za osem mesiacov ten jeden podpis jednoducho neprišiel. Toto však nebol dôvod a PS-ko sa rozhodne nenechalo nachytať KDH, alebo ja neviem, čo všetko išlo médiami, je to dlhodobý problém, a ja som svojím spôsobom aj rada, že táto výhovorka slúži na to, že dnes sa pani ministerka touto... (Prerušenie vystúpenia časomerom.)
13. schôdza NR SR - 1.deň - B. popoludní
Dátum: 2024-05-09
Poslanec: Jurík, Beáta (PS)
Druh vystúpenia: Vystúpenie s faktickou poznámkou

70. Ďakujem za slovo. Pán kolega, ja začnem s tým, s čím nesúhlasím s vami. Vy ste povedali, že štát nevie a nemá vedieť riadiť zdravotníctvo. Ja ako sociálna demokratka si myslím pravý opak. Aj preto tu dnes sedíme, že pani ministerka Dolinková očividne nevie riadiť zdravotníctvo, a preto ju odvolávame. S čím však súhlasím, je to, keď ste povedali, že si máme hovoriť pravdu a teda ja by som rada reagovala aj na to, čo tu odznelo, a síce, že poslanci z koalície sa tu vysmievajú, že ako málo nás tu sedí. No ja by som sa chcela opýtať, a povedzme si ale pravdu, že koľkí z vás tu sedeli počas tých troch mesiacoch, keď sme sa bavili o Trestnom zákone. Vždy tu nejakí dvaja-traja chránili maják a to bolo asi tak všetko. Takže vysmievať sa teraz opozícii, že keď ste si vy odhlasovali, že tu budeme vo štvrtok o 17.30 h a že sa bude rokovať do noci do vyčerpania bodu a že nás je tu iba iks, väčšinou teda odborníkov na zdravotníctvo, tak to je teda mimoriadne slabošské, obzvlášť keď to hovoríte, keď vaša vlastná pani ministerka, ktorá je odvolávaná, tu v tom momente nesedí. A vy si tu robíte fotky z toho, že koľko nás tu je. Vaši vlastní koaliční partneri z SNS a zo SMER-u tu nesedia, ani vy tu nie ste všetci, takže keď už si ideme hovoriť pravdu, tak, tak teda doplňte aj toto, prosím vás. Hovoríme si pravdu, tak pravda o EÚ a o tom, že kto ohrozuje peniaze, európske peniaze, je veľmi jednoduchá. Opäť ste to len vy. A je to dôsledkom toho, aký Trestný zákon ste schválili, dôsledkom absencie konsolidácie a vôbec toho, že ako nerešpektujete výdavkové limity. Už teraz tu máme aj zákon, taktiež nezodpovedného rozhadzovania verejných financií. Za toto vás kritizuje EÚ, za to skutočne nemôžu dvaja opoziční europoslanci, a ja už neviem koľkokrát vám to máme zopakovať, ale jednoducho tak to je. Hovorme si pravdu. Toto je pravda. A vy tu ešte sekundujete SNS s návrhmi zákonov... (Prerušenie vystúpenia časomerom.)
12. schôdza NR SR - 13.deň - B. popoludní
Dátum: 2024-05-09
Poslanec: Jurík, Beáta (PS)
Druh vystúpenia: Vystúpenie s faktickou poznámkou

79. Ďakujem za slovo. Ja by som chcela reagovať v dvoch rovinách, najskôr čo sa týka formy a potom aj čo sa týka obsahu. Čo sa týka tej formy, tak prebehla tu pomerne odborná a hlavne konštruktívna debata, čo, samozrejme, oceňujeme, avšak škoda, že výsledkom nie je návrh, ktorý by odstránil tie výčitky, o ktorých teda hovorila nielen opozícia, ale aj odborná verejnosť, ale práve naopak, ako hovorila kolegyňa Jaurová, tak máme na stole ešte horší návrh, ktorý len potvrdzuje všetky tie obavy. Čo však považujem za nonsens, je všetok ten, odpustite mi, neporiadok to nazvem, vo vašich koaličných laviciach a nemyslím teraz obaly od sójových tyčiniek, ale to, ako sa neviete dohodnúť ani len na tom, že kedy idete hlasovať, a už vôbec nie to, že ako idete hlasovať, pretože ešte dnes nám tu ráno pán predkladateľ povedal, že možno aj budeme prekvapení, tak možno aj on sám bude prekvapený, ja neviem, a teda ono je to potom celkom také úsmevné, keď vaši koaliční poslanci v médiách hovoria o tom, ako je tu opozícia nejednotná a podobne, a pritom vy, vy, čo vládnete, tak sa tu neviete dohodnúť ani na obyčajnom návrhu zákona. No ale zas ja to ľudsky chápem, lebo chápem, že pre tých pár slušných ľudí, hlavne tam hore sediacich, čo sa aj rozumejú do kultúry, je veľmi ťažké hlasovať za niečo takéto. No ale teda, čo sa týka tej, toho obsahu, tak ja by som sa skutočne chcela opýtať, ale je to skôr taká rečnícka otázka, že skutočne tu niekto verí tomu, že politizácia fondu, alebo teda že tou politizáciou sa odstránia, citujem pána Michelka, donebavolajúce absurdity? To vážne, keď budú projekty posudzovať nie odborne hodnotiace skupiny, ale ľudia, ktorých tam menuje pán Michelko, ja by som mu pripomenula jeho nomináciu na Ústavný súd, osobu, ktorú ani nepoznal, alebo pani ministerka, ktorá tu odvoláva hlava-nehlava doslova, a nominuje na rôzne pozície svoje kamošky z jogy, tak vážne, tým sa odstránia tie absurdity? (Potlesk.)
12. schôdza NR SR - 11. deň - A. dopoludnia
Dátum: 2024-05-03
Poslanec: Jurík, Beáta (PS)
Druh vystúpenia: Vystúpenie s faktickou poznámkou

36. Ďakujem pekne za slovo, pán predsedajúci. Ja vám, kolegyne Plaváková a Petrík, veľmi pekne ďakujem za tento návrh a pamätám si, ako ste ho pripravovali, ešte keď sme mali len jediného poslanca Tomáša Valáška, a ja som vtedy bola tehotná zrovna, tak som mala z toho také pocity, že nevedela som si predstaviť, aká neskutočná bolesť to asi musí byť pre ženu, ktorá čaká dieťatko, ktorá sa naň veľmi teší a ktorá si niečo takéto zažije. Čiže o to viac som to aj vtedy podporovala a, samozrejme, aj teraz. Ale chcela by som iba vyvrátiť takú, taký pseudoargument, ktorý niektorí ľudia používajú zrovna proti takýmto návrhom, ako je napríklad teda dva dni voľna po spontánnom potrate, alebo dva dni voľna počas menštruácie a podobne, že potom firmy nebudú zamestnávať ženy, lebo že si povedia, že načo im máme dávať dva dni naviac v porovnaní s mužmi, alebo že to nejak administratívne zaťaží podnikateľskú sféru a podobne. Tak chcela by som vyvrátiť tieto bludy, vravím, pseudoargumenty, bludy, to je jedno, pretože tie štáty, v ktorých takéto podporné opatrenia zaviedli, tak jednoducho nič sa nezmenilo. Skutočne tam firmy neprestali zamestnávať ženy a práve naopak, aj celkovo to prispelo k tomu, aby tá pracovná atmosféra, pracovné podmienky boli lepšie a tým pádom sa zlepšila aj celková situácia tých zamestnankýň a tiež aj firmy. Čiže je to win-win či už pre tých zamestnancov, zamestnankyne, ale, samozrejme, aj pre tú firmu. Takže iba by som vás poprosila, keď budete uvažovať o podpore tohto zákona, tak v skutočne tento, na tento pseudoargument ani nemyslite. Ďakujem pekne.
12. schôdza NR SR - 11. deň - A. dopoludnia
Dátum: 2024-05-03
Poslanec: Jurík, Beáta (PS)
Druh vystúpenia: Vystúpenie s faktickou poznámkou

18. Ďakujem za slovo, pán predsedajúci. Ja by som taktiež chcela nadviazať na to, čo hovorila kolegyňa Plaváková, a síce požiadať o podporu nielen teda ostatné opozičné strany, ja verím tomu, že v rámci opozície na tomto určite nájdeme zhodu, keďže je to návrh, ktorý síce predkladajú moje kolegyne Petrík a Plaváková z PS, ale je tam aj teda veľká podpora od KDH, ale hlavne teda apelovať na koalíciu, pretože doteraz sme dali koalícii nie jeden príklad toho, že my vieme byť konštruktívnou opozíciou. A ja som tu minule mala veľmi konštruktívnu, príjemnú výmenu s ministrom práce, sociálnych vecí a rodiny pánom Tomášom, keď sme podporili jeho vládny návrh o dotáciách pre bezpečné domovy, a vtedy aj on sa vyjadril tak, že bude veľmi rád, ak takto konštruktívne budeme pristupovať aj k ďalším návrhom, a to sa z našej strany deje. A preto by som si veľmi želala, aby rovnako aj koalícia bola konštruktívna, a keď sa jedná o takéto návrhy zákonov, ktoré skutočne pomáhajú ľuďom, včera sme tu zažili debatu o zákone, ktorý naopak ubližuje, tuto máme niečo, čo pomôže aj vašej cieľovej skupine v koalícii, by som povedala, a preto si myslím, že ani nie je dôvod nepodporiť to len preto, že to ide z opozície. Skutočne ukážte ľuďom, že v tomto parlamente vieme svojím spôsobom aj spolupracovať, hlavne keď sa teda jedná o pomoc ľuďom, ktorí to najviac potrebujú. A hovorila to aj teda pani kolegyňa Turčanová z KDH, už sa tu raz rozhadzovali peniaze na rôzne neadresné formy pomoci. Toto je niečo, čo štátny rozpočet nezaťaží tak, že sa z toho nebude vedieť spamätať a napriek tomu to pomôže. Takže ešte raz vás prosím aj v mene kolegýň a, samozrejme, aj v mene tých vdov a vdovcov o podporu. Ďa... (Prerušenie vystúpenia časomerom.)
12. schôdza NR SR - 10.deň - B. popoludní
Dátum: 2024-05-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

167. Ďakujem. Ja budem asi veľmi stručná, lebo veľa a možno aj všetko už bolo povedané aj to, aké sú motivácie, aké dôsledky tohto zákona, ako môže ublížiť a hlavne ako nikomu nepomôže. Ale odznelo tu aj, že, a budem citovať, ak má tento zákon ublížiť čo i len jednému človeku, mám s ním problém , povedal pán poslanec Mikloško a tiež čísla nemôžu byť nad ľuďmi, ak si niekto chce, potrebuje zmeniť to číslo, tak by mu to malo byť umožnené , pán poslanec Šmilňák. Obaja kolegovia z KDH. A ak som mala slzy na krajíčku pri tých príbehoch, ktoré čítala Lucia, tak keď som počula tieto slová, tak som sa už skutočne neudržala, lebo to, čo ste povedali, vážení kolegovia, tak to mi prinavrátilo vieru vo vieru doslova, a preto vám chcem poďakovať za vaše otvorené mysle, ale aj srdcia a toto je za mňa to kresťanstvo lásky, rešpektu a tolerancie, ktoré by malo v našej spoločnosti prevládať. Ďakujem. (Potlesk.)
12. schôdza NR SR - 10.deň - B. popoludní
Dátum: 2024-05-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

137. Ďakujem za slovo, pán predsedajúci. Pani Záborská, vy ste na záver povedali, že to, čo hovoríte, korešponduje s tým, čo predkladáte. A viete čo, so všetkým rešpektom, ktorý ku vám mám, tak to je ešte smutnejšie, ako by ste priznali opak. Pretože všetky tie slová, ktoré ste použili, módne trendy, módna vlna, epidémia tranzícií, zmätok vo väzeniach, v športe, a potom všetky tie bludy o tom, ako vlastne transrodové osoby predstavujú nebezpečenstvo pre našu spoločnosť, tak to je niečo neskutočne ubližujúce. A viete, čo je v skutočnosti nebezpečné pre túto spoločnosť? Ideológia. Taká ako tá vaša, tá, ktorú tu šírite. A na rozdiel od vášho spolupredkladateľa, ktorý sa tu v podstate tváril, že mu vôbec nejde o to, aby nejakým spôsobom ublížil transrodovým ľuďom, tak vy ste vlastne hrdo povedali, že áno, toto je skutočný cieľ vášho zákona, pretože ich považujete za nebezpečenstvo. A ak si toto skutočne myslíte, pretože to je to, čo predkladáte, tak mne je veľmi smutno za vás. A posledná vec, vy ste hovorili o Francúzsku. Tak neviem, odkiaľ sú tie vaše info, ja som vo Francúzsku dlhé roky žila, dokonca som tam pracovala v organizáciách, ktoré aj pomáhali transrodovým osobám, a žiadne číslo tri sme nepoužívali, ľudia jednoducho, keď prešli tranzíciou, tak si zmenili to identifikačné číslo. Ale teda ak sa chcete inšpirovať Francúzskom, tak by to nemalo byť takpovediac a la carte, ale by sme mohli zaviesť napríklad dostupnú antikoncepciu od 15 rokov alebo, ja neviem, povinnú vzťahovú a sexuálnu výchovu, alebo medikamentóznu formu interrupcie, ktorú Francúzi majú už cez 30 rokov. Čo vy na to, keby sme sa vydali takouto cestou? Ďakujem. (Potlesk.)
12. schôdza NR SR - 10.deň - B. popoludní
Dátum: 2024-05-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

41. Ďakujem za slovo, pán predsedajúci. Mne ako matke, ale teda hlavne ako človeku bolo celý čas do plaču, keď som počúvala tie svedectvá, dokonca prosby rodičov transrodových detí, ktoré Lucia čítala. A teraz mi odpustite, možno tento pocit premením skôr na nepochopenie, či dokonca hnev, pretože ja teda skutočne nechápem, prečo majú predkladatelia tohto návrhu neustále potrebu každým svojím návrhom sa navážať do queer ľudí a špeciálne do transrodových ľudí, ktorí sú jednou z najohrozenejších skupín vôbec. A vy im ako ľudia s mocou, pretože áno, my zákonodarcovia a zákonodarkyne, máme moc meniť životy ľudí, tak vy im jednoducho nechcete pomôcť, vy im chcete, naopak, ublížiť a strpčovať im život. A vy ako rodičia, pretože obidvaja ste rodičmi, tak idete ubližovať deťom iných rodičov. Ja, ja toto jednoducho nedokážem pochopiť, ako môžete! A to tu skutočne nemáme iné problémy, skutočné problémy, ktoré je potrebné riešiť?! Nemá Kresťanská únia inú agendu ako rodné čísla, interrupcie, vzťahovú a sexuálnu výchovu?! Súdny aktivizmus? Ja neviem, nemohli by ste sa už konečne prestať starať do toho, čo majú ľudia v spodnej bielizni, a začať riešiť skutočné problémy ľudí? Napríklad tých už narodených detí, ktorí žijú vo viacgeneračnej chudobe, alebo matiek, rodičov samoživiteľov. Ja neviem, kedy ste predstavili nejaký podobný návrh, nejakú takúto pomoc. Prosím, už dosť. Skutočne stačilo, my žijeme v 21. storočí v srdci Európy a myslím si, že je načase, aby ste to pochopili, že tu nebudeme sa vracať do stredoveku alebo ja neviem do akého obdobia. A tá moc, o ktorej som hovorila, ktorú tu máme, tak by mala ísť ruka v ruke so zodpovednosťou. Zodpovednosťou za životy ľudí a nie naopak, snažiť sa tu o nejaké strpčovanie ich životov. A vy to nerobíte, vy len ubližujete! (Potlesk.)
12. schôdza NR SR - 8.deň - A. dopoludnia
Dátum: 2024-04-26
Poslanec: Jurík, Beáta (PS)
Druh vystúpenia: Vystúpenie s faktickou poznámkou

91. Ďakujem za slovo a ďakujem aj za vaše všetky faktické poznámky. Budem reagovať asi iba na pána Farkašovského a pána Lučanského, aj keď teda si veľmi cením hlavne tie slová podpory od opozičných kolegov. Pán Farkašovský, ja som vás absolútne nechcela uraziť, a teda mrzí ma, že ste sa našli v tom opise tých, ktorí takýmto spôsobom nechutne útočia na ženy, a ubezpečujem vás, že aj ja mám nejaké šediny, aj keď teda pomerne úspešne aj voči nim bojujem (povedané so smiechom), ale nie som ten typ človeka, ktorý by takýmto spôsobom na ľudí zaútočil. Mňa veľmi mrzí, keď si niekto práve na základe svojho veku alebo svojho, nazvime to, statusu, alebo svojho rodu myslí, že má právo poučovať iných ľudí. To mi vadí a na to som reagovala. Pán Lučanský, ja absolútne nerozporujem to, že vy ste predtým niečo vo svojom živote robili, napriek tomu, že ste mladý človek, pretože ako som už povedala, tak ja by som niečo takéto nerobila. To, čo sa tu deje nám, tak to ide práve z vašej strany. A nechápem, prečo máte túto potrebu v SNS neustále dehonestovať či už teda kolegyne Števulovú, alebo Stohlovú, alebo ďalšie. Ja som sa na vás obrátila ako na bývalého asistenta europoslanca, pretože to mi nejde jednoducho do hlavy, že vy predkladáte, ste predkladateľom tohto návrhu, predkladáte niečo, čo je absolútne v rozpore s právom Európskej únie, a máte k tomu rozhodnutie, ktoré to hovorí absolútne jasne, tak preto ma prekvapuje, že ešte aj v tej dôvodovke napíšete, že nič také neexistuje. Takže na vás som sa obrátila iba kvôli tomuto. A teda veľmi ma prekvapilo, čo ste povedali, že vy vlastne na základe nejakých rozhovorov, ktorých ste sa nedobrovoľne zúčastnili, predkladáte tento návrh, pretože sú tu nejaké mimovládky, ktoré tu robia nejakú zlobu alebo dokonca nejaké mládežnícke organizácie. Veď takto predsa nemôžeme fungovať v tomto pléne, nemôžeme tu robiť zákony na základe nedobrovoľných rozhovorov ja neviem s kým. Potrebujeme nadstavovať právne rámce na... (Prerušenie vystúpenia časomerom.)
12. schôdza NR SR - 7.deň - B. popoludní
Dátum: 2024-04-25
Poslanec: Jurík, Beáta (PS)
Druh vystúpenia: Vystúpenie s faktickou poznámkou

150. Ďakujem za slovo, pán predsedajúci. Tak ja by som najskôr asi zareagovala na tú rukavicu hodenú. My teda v Európskom parlamente máme europoslancov, ktorí sa venujú odborne zeleným témam a určite sa podieľajú aj na tvorbe veľmi kvalitnej legislatívy v tejto oblasti. No chcela by som ale teda reagovať v prvom rade na pána ministra. Ja vám ďakujem za vaše vystúpenie, aj keď teda dosť ma tam šokovalo, že ako minister životného prostredia ste sa vyjadrili, že nemáte problém znížiť spoločenskú cenu zvieraťa len tak šmahom ruky , tak to ma mimoriadne znepokojuje teda od ministra životného prostredia. Ale chcela by som sa vás opýtať na tri otázky. Ja teda nie som odborníčkou na zelené témy ako moja kolegyňa Tamara Stohlová, ale ak správne chápem, tak vy vlastne explicitne hovoríte, že vami predkladaný návrh je v rozpore so smernicou Európskej únie, ale aj s rozhodnutím nášho Ústavného súdu . A napriek tomu ho teda predkladáte, áno, ak správne chápem? Hovoríte tiež, že ste chceli tento problém riešiť cez ústavný zákon, lebo tým pádom by ste sa vyhli prípadným sankciám z práva Európskej únie? To, to tak úplne nie je, to zavádzate, jednoducho to tak nefunguje. A zároveň ste teda povedali, že budete to riešiť cez ústavný zákon budúci mesiac? To znamená, že napriek tomu, že by sa teoreticky schválil tento zákon, o ktorom dnes tu rokujeme, tak vy ho považujete za natoľko neefektívny, že aj tak budete túto otázku riešiť ústavným zákonom? Ak by ste mohli zodpovedať na tieto otázky, tak by som vám bola veľmi vďačná. Ďakujem.
6. schôdza NR SR - 15. deň - A. dopoludnia
Dátum: 2024-01-11
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

133. Ďakujem, pán Dostál, za vystúpenie. Ste sa trafili aj s tým mafiánskym balíčkom, aj, aj s tým ako, ako sa súčasná vládna koalícia správa, čoho sme svedkami aj tuto pred chvíľou, keď pán predseda Pellegrini si zobral slovo, predtým sme boli svedkami, že teda nemohol nikto nič počas procedurálneho návrhu hovoriť, ale pán predseda môže hovoriť, kedy chce, čo chce. (Potlesk.) A, a o tom a o tom mafiánskom bezodkladne, o tom mafiánskom balíčku, čo ste hovorili, že tak teda o tom hovoria aj fakty, že obvinení právnici, advokáti, bývalí sudcovia písali túto nehoráznosť a napríklad podľa ministra Šutaja Eštoka širokú odbornú diskusiu zviedli teda zrejme sami so sebou alebo medzi sebou štátna tajomníčka s dekanom právnickej fakulty, a tak ako ste aj hovorili, že mafia si to pripravila sama pre seba, tak si to pripravila aj pre tých, ktorí páchali korupčné trestné činy, ale nielen pre tých aj pre samých seba, pretože chcú v tejto činnosti pokračovať. Chcú mať tú oporu v zákone, že keď to urobia znovu, tak budú mať tie tresty nizučké alebo sa im nikdy nič nestane a keď ste sa dotkli aj medzirezortných pripomienkových konaní, tak sám som niektoré zažil a zažil som pripomienkové konanie, kde prišlo viac ako tisíc pripomienok a vieme, čo to znamená rokovať o zásadných pripomienkach a oni sú si toho vedomí, oni vedia, že keby išli do MPK, tak to neprídu že tisíc, ale prídu desaťtisíce pripomienok, s ktorými sa musia vysporiadať, ale ich tie pripomienky nezaujímajú. Pretože tak ako tu hovoril pán Sabo pred chvíľou o novom šéfovi TANAP-u, ktorý je odsúdený za pytliactvo a nechal si lebku vlka, tak oni chcú tiež také lebky pozbierať. A najlepšie lebku Daniela Lipšica, aby im slúžil ako memento toho, čo v tomto čase urobili, ako sa postarali o svojich ľudí a ako sa postarali aj sami o seba do budúcnosti. Toto chcú robiť.